На основу члана 46. Закона о локалној самоуправи („Службени гласник РС“, број 129/2007 и 83/2014), члана 57. Статута општине Гаџин Хан ( „Службени лист града Ниша Ниша“ бр.63/2008, 31/2011, 46/2012 и 36/2013) и члана 3. Одлуке о општинском већу општине Гаџин Хан ( „ Службени лист града Ниша“, бр.83/2008), одлучујући по жалби Миомира Цветановића из Малог Крчимира против решења Општинске управе општине Гаџин Хан-Службе за привреду и инспекцијске послове-Инспекције за заштиту животне средине -инспектора за заштиту животне средине у функцији комуналног инспектора број:355-61/14-IV/02 од 27.11.2014. године,

Општинско веће општине Гаџин Хан на 90. (деведесетој) седници одржаној 18. фебруара 2015. године, доноси

**Р Е Ш Е Њ Е**

**ОДБИЈА СЕ** у целости жалба Миомира Цветановића из Малог Крчимира против решења Општинске управе општине Гаџин Хан-Службе за привреду и инспекцијске послове-Инспекције за заштиту животне средине -инспектора за заштиту животне средине у функцији комуналног инспектора број:355-61/14-IV/02 од 27.11.2014. године, као неоснована.

**О б р а з л о ж е њ е**

Решењем Општинске управе општине Гаџин Хан-Службе за привреду и инспекцијске послове-Инспекције за заштиту животне средине -инспектора за заштиту животне средине у функцији комуналног инспектора број:355-61/14-IV/02 од 27.11.2014. године ставом 1. изреке решења НАЛАЖЕ СЕ Миомиру Цветановићу ЈМБГ:0505946732111 из Малог Крчимира да своје отпадне воде уведе у систем тако да исте не излазе на улицу и сливају се низ њу, а ставом 2. изреке одређен је рок за извршење: 20 дана од дана добијања решења.

Против првостепеног решења Миомир Цветановић из Малог Крчимира изјавио је жабу која је допуштена, благоврена и изјављена од овлашћеног лица.

Побијајући првостепено решење у жалби је навео, да му је решењем наложено да уклони отпадну воду да не излази на сеоски пут, а да у ствари то није никаква отпадна вода из септичке јаме јер ту нема купатила, већ је то вода са чесме, да наводи иснпекције нису тачни, да отвор који је остављен још 1983. године када је вода уведена у његово двориште служи за кишницу која због конфигурације земљишта долази из четири суседна домаћинства. Навео је и то да је тачно да је инспекција затекла воду која се слива из дворишта Петковић Радета. Објаснио је да се од зида на растојању од једног метра налази бетонирана јама 2 x 1,5м у којој се скупља његова вода са чесме из кухиње, а не из купатила, којом преко лета залива цвеће и парадајз, а преко зиме није у функцији јер су спољне чесме искључене, а летњу кујну не користи.

Даље је у жалби навео да наводи инспекције да његова вода тече 200м и да тако одлази у канал Стаменковић Живојина, да је то немогуће јер се до Живојина налази још четири до пет домаћинстава, чија вода са чесме излази на пут.

Предложио је инспекцији као првостепеном органу, а такође и другостпеном органу да усвоје његову жалбу и да реше његов проблем а и проблем његових комшија те да им помогну са комуналним предузећем из Г. Хана да ископају канал у дужини од 150м ширине 20-30 цм и да укопају црево како би трајно решили овај проблем, имајући у виду терен, сматрајући да је неправедно да само он буде кажњен а да постоје још двадесет домаћинстава чија вода тече на пут.

Жалба је неоснована.

Увидом у списе предмета неспорно се утврђује да је поступајући по усменој пријави члана Општинског већа општине Гаџин Хан, Вељковић Продана из Малог Крчимира, саопштеној инспектору за заштиту животне средине на записник 17.11.2014.године против Стаменковић Живојина из Ниша са боравком у Малом Крчимиру, да испушта своје отпадне воде из септичке јаме на главну улицу, првостпени орган изашао на лице места и извршио увиђај, да је сачињен записник о увиђају са лица места бр.355-61/14-IV/02 od 24-11-2014. године, да је увиђају присуствовао подносилац жалбе Миомир Цветановић, као и грађевинско-комунлани инспектор Драгољуб Цветковић.

Записником о увиђају на лицу места констатовано је затечено стање, да на главну сеоску улицу излазе отпадне и подземне воде из домаћинства Миомира Цветановића, а да из суседне парцеле власника Радета Петковића отпадне воде улазе у плац Миомира, да отпадне воде из оба домаћинства излазе кроз отвор Ф100 на главну сеоску улицу на улазу у село и одатле се сливају наниже, да се на самом крају плаца испред испуста налази непрописна септичка јама без плоче и поклопца у којој се види отпадна вода из које се осећа мирис канализације.

Подносилац жалбе изјавио је на записник о увиђају са лица места да је водовод предат на газдовање ЈП Дирекцији и да сматра да они уз помоћ општине треба да омогуће прикључак на канализацију коју треба да изграде а он ће да учествује у извођењу прикључка на свом плацу.

Записник о увиђају са лица места гласно је прочитан на исти није било примедби али је странка, овде подносилац жалбе одбила да га потпише, без образложења.

У списима предмета налазе се фотографије сачињене приликом увиђаја на лицу места на којима је фотографисано стање на лицу места које је инспкетор описао у записнику и образложењу првостепеног решења.

Првостпени орган правилно је и потпуно утврдио чињенично стање и на исто правилно применио материјално право, на основу поступка проведеног у складу са одредбама Закона о општем управном поступку, тј. да отпадне воде на улицу из септичке јаме испушта Миомир Цветановић из Малог Крчимира, а не Стаменковић Живојин, те да се отпадне воде које испушта Миомир Цветановић сливају низ главну улицу где у једном делу „пониру“ и прелазе на супротну страну улице и онда поред куће Живојина Стаменковића опет настављају даље до самог излаза из села.

Сам поднпосилац жалбе потврђује да се у његовом плацу налази септичка јама, и потврђује да се ради о отпадним водама, али сматра да то нису отпадне воде јер потичу из кухиње а не из купатила.

Правилно је првостепени орган применио материјално право и то члан 22. Одлуке о одржавању чистоће и комуналном уређењу на територији општине Гаџин Хан ( “Службени лист града Ниша бр.51/2005), којим је прописано: “Забрањена изградња било каквих канала, ради отицања отпадних вода са чесми, бунара или пумпи на улицама, путевима или слободним површинама”.

Законом о јавним путевима("Сл. гласник РС", бр. 101/2005, 123/2007, 101/2011, 93/2012 и 104/2013) прописано је:

члан 2 став 1.тачка 11) ***"пут у насељу"*** *јесте део јавног пута унутар граница насеља чије се карактеристике утврђују просторним, односно урбанистичким планом општине, односно града*;

члан 44 став 1.: *“ На јавном путу забрањено је нарочито:*

1. *испуштање вода, отпадних вода и других течности на пут”.*

Природна вода, пошто је једном искоришћена за одређену намену постаје употребљена или отпадна вода. Том приликом у њен састав улази мања или већа количина различитих примеса – загађивача, односно њене физичке, хемијске и биолошке карактеристике се у току употребе толико мењају да она постаје неподобна за ону употребу при којој је и настала.

Подносилац жалбе својим наводима жалбе управо потврђује да се ради о отпадној води коришћеној у кухињи, која се класификује као домаћа отпадна вода, која представља водоводску воду или природну воду приближног квалитета која је употребљена за кување, прање или санитарне потребе у домаћинству, погрешно сматрајући да то није отпадна вода за разлику од о отпадне воде у чијем саставу доминирају хумани или животињски екскременти, а које углавном потичу из нужника, писоара, штала и слично, и која се назива фекалном отпадном водом, јер су ово само две од више врста домаћих отпадних вода.

Имајући у виду наведене одредбе како Одлуке о одржавању чистоће и комуналном уређењу на територији општине Гаџин Хан ( “Службени лист града Ниша бр.51/2005), тако и Закона о јавним путевима, на основу члана 230 . Закона о општем управном поступку донета је одлука као у изреци.

Против овог решења може се покренути управни спор у року од 30 дана од дана пријема решења.

број:06-355-844/14-III

У Гаџином Хану дана 18. фебруара 2015. године

ОПШТИНСКО ВЕЋЕ ОПШТИНЕ ГАЏИН ХАН

ПРЕДСЕДНИК

Саша Ђорђевић